የመልካም አስተዳደር ችግሮች እንዲፈቱ የህዝቡ ተሳትፎ ወሳኝ ነው – ጠቅላይ ሚኒስትር ኃይለማሪያም ደሳለኝ
በአገሪቱ  የሚታዩትን  የተለያዩ የመልካም አስተዳደር ችግሮች እንዲፈቱ  ህዝቡ በነቃና በተደራጀ መልኩ  የሚያደርገው ተሳትፎ  ወሳኝ  መሆኑን  ጠቅላይ ሚኒስትር ኃይለማሪያም ደሳለኝ ገለጹ ።ጠቅላይ ሚኒስቴር ኃይለማሪያም ከህብረተሰቡ ለተሰበሰቡት ጥያቄዎች በሠጡት ምላሽ እንደገለጹት በአገሪቱ በመልካም አስተዳደር በኩል ሥር ነቀል የሆነ ለውጥ  እንዲመጣ  ህዝቡ በያገባኛል መንፈስ በተለያዩ አደረጃጀቶች ውስጥ በመሳተፍ ችግሮችን ለማስወገድ በጋራ መሥራት እንደሚገባው ገልጸዋል ።በአገልግሎት አሠጣጥ ዙሪያ ህዝቡ የሚያነሳቸው በርካታ እሮሮዎች አሉ ያሉት ጠቅላይ ሚኒስትር ኃይለማሪያም ለልማት እንቅፋት ናቸው የተባሉትን ችግሮች  ለመፍታት ኢህአዴግ በ10ኛው ድርጅታዊ ጉባኤ ላይ የጋራ መግባባት ላይ መድረሱን ተናግረዋል ።እንደ ጠቅላይ ሚኒስትር ኃይለማሪያም ገለጻ የተጀመረውን ዕድገት ህዝቡን በማሳተፍ ማስቀጠልና  በዚህ ሂደት ህዝቡ  የሚያነሳቸውን  የመልካም አስተዳደርና የልማት ጥያቄዎችን ጎን ለጎን መመለስ እንደሚያስፈልግ አጽዕኖት ሠጥተው ተናግረዋል ።ኢህአዴግ  የውስጠ ድርጅታዊ ዴሞክራሲያዊነትን ይበልጥ በማስጠበቅ ረገድ የሚያደርገውን  ትግል  እንዲያፋፋም  የህዝቡ ግፊት ያስገደደው መሆኑን ጠቅላይ ሚኒስትሩ አያይዘው ገልጸዋል ።አዲሱ የአመራር ትውልድ  ህዝባዊ  ወገኝተኝነቱን  በማስቀደም  ያለውን  የዕውቀትና  ክህሎት   በማዳበር የተሻለ  ውጤት  ማምጣት እንደሚችል ጠቅላይ ሚኒስትሩ አመልክተዋል ።ጠቅላይ ሚኒስትር  ኃይለማሪያም  የገቢ ግብርን በተመለከተ በሠጡት ምላሽ እንደጠቆሙት መንግሥት በራሱ ተነሳሽነት ግብር ላይ  ጥናት አድርጎ  በማጠናቀቁና   በቅርቡ በህዝብ ተወካዮች ምክርቤት  ውይይት  ከተካሄደበት በኋላ  ተገቢው ለውጥ  ሊደረግ እንደሚችል ጠቁመዋል ።በመጨረሻም  ጠቅላይ  ሚኒስትር ኃይለማሪያም  አደሱ ዓመት የሰላም፤ የስኬትና  የልማት   ዓመት እንዲሆን ለኢትዮጵያ  ህዝብ  ምኞታቸውን አስተላልፈዋል ።